SYNTEC โตก้าวกระโดด
SYNTEC เป็นหนึ่งในผู้นำงานรับเหมาก่อสร้างงานอาคารสูง ที่ได้รับการยอมรับจากลูกค้า อย่างลูกค้าเดิมที่เป็นผู้ประกอบการอสังหาฯ ชั้นนำ และจดทะเบียนในตลาดหลักทรัพย์ฯ เป็นปัจจัยที่ทำให้บริษัทยังคงรับงานอย่างต่อเนื่อง ผลักดันให้บริษัทมีความสามารถทำกำไรอยู่ในระดับดี
29 มี.ค. 2558

บริษัท ซินเท็ค คอนสตรัคชั่น จำกัด (มหาชน) หรือ SYNTEC เป็นหนึ่งในผู้นำงานรับเหมาก่อสร้างงานอาคารสูง ที่ได้รับการยอมรับจากลูกค้า อย่างลูกค้าเดิมที่เป็นผู้ประกอบการอสังหาฯ ชั้นนำ และจดทะเบียนในตลาดหลักทรัพย์ฯ อาทิ SPALI, LH, QH, AP และ PS เป็นต้น นี่เป็นปัจจัยที่ทำให้บริษัทยังคงรับงานอย่างต่อเนื่อง ผลักดันให้บริษัทมีความสามารถทำกำไรอยู่ในระดับดี
เนื่องจากบริษัทมี Backlog สิ้นเดือนธันวาคม 2557 จำนวน 10,584 ล้านบาท ใกล้เคียงสิ้นปี 2556 อยู่ประมาณ 32 โครงการ จำนวนดังกล่าวสามารถทยอยรับรู้รายได้ถึงปี 2561 และคาดส่วนใหญ่ประมาณ 4,000-4,500 ล้านบาท รับรู้ตามความคืบหน้างานก่อสร้างในปี 2558 ซึ่งคาดงานใหม่ประมาณ 8,000-9,000 ล้านบาท โดยงานดังกล่าวส่วนใหญ่รับรู้จากลูกค้าที่กล่าวอยู่ข้างต้น
อีกทั้งในช่วง 2 เดือนแรกของปี 2558 บริษัทได้รับงานเพิ่ม 4 โครงการ มูลค่ารวม 2,314 ล้านบาท และปัจจุบันอยู่ระหว่างรอผล การประมูล มูลค่ารวมเกือบ 15,000 ล้านบาท ที่คาดทยอยทราบผลในช่วงที่เหลือของปีคาดมีโอกาสได้รับงาน 4,000–5,000 ล้านบาท (หรือประมาณ 30% ของมูลค่าที่เข้าร่วมประมูล) คาดมูลค่างานที่ได้รับเพิ่มสามารถช่วยชดเชยงานก่อสร้างที่ทยอยลดลง ภายใต้เป้าหมายรายได้งานก่อสร้างในปี 2558 ของ SYNTEC ประมาณ 7,300 ล้านบาท เพิ่มขึ้นประมาณ 6%
ขณะที่ผลการดำเนินงานสำหรับปี สิ้นสุดวันที่ 31 ธันวาคม 2557 บริษัทมีรายได้รวมขยับขึ้นมาอยู่ที่ 7,083.69 ล้านบาท จากงวดเดียวกันของปีก่อน 6,239.14 ล้านบาท เป็นผลมาจากรายได้จากการก่อสร้างเพิ่มขึ้น, กำไรจากการจำหน่ายเงินลงทุนเผื่อขายเพิ่มขึ้น และกำไรจากการให้บริการห้องพักของบริษัทย่อยเพิ่มขึ้น ส่งผลให้บริษัทมีกำไรขยับขึ้นมาอยู่ที่ 396.63 ล้านบาท หรือ 0.25 บาทต่อหุ้น จากงวดเดียวกันของปีก่อน 80.60 ล้านบาท หรือ 0.05 บาทต่อหุ้น
เมื่อวิเคราะห์ฐานะทางการเงินของบริษัทเพื่อเป็นตัวแปรในการตัดสินใจลงทุนพบว่า ฐานะทางการเงินของบริษัทยังดูดี เพราะบริษัทมีสินทรัพย์หมุนเวียนมากถึง 3,433.01 ล้านบาท เมื่อนำมาเปรียบเทียบกับหนี้สินหมุนเวียน 2,391.59 ล้านบาท ได้ค่า D/E อยู่ที่ระดับ 1.44 เท่า ถือว่า สภาพคล่องทางการเงินของบริษัทยังมีมากพอสมควร
ส่วนปัญหาหนี้สินของบริษัทไม่มีอะไรน่าเป็นห่วง แม้ว่าบริษัทจะมีหนี้สินรวม 3,143.93 ล้านบาท เมื่อเทียบกับส่วนของผู้ถือหุ้น 3,036.36 ล้านบาท ได้ค่า CURRENT RETIO อยู่ที่ระดับ 1.04 เท่า อาจเป็นตัวเลขที่น่ากลัวจริงๆ แต่หนี้สินที่เพิ่มขึ้น ไม่ได้ส่งผลกระทบต่อการดำเนินงาน หลังโชว์ตัวเลขกำไรได้อย่างแข็งแกร่ง
ในขณะที่นักลงทุน บล.ไอร่า เบื้องต้นแนะนำ “ซื้อ” ให้ราคาเป้าหมายเฉลี่ย 3.93 บาท
…
 
ผู้ถือหุ้นรายใหญ่
1. น.ส.ณิชยา พหูสูต 126,547,660 หุ้น 7.91%
2. นายจิรโมท พหูสูต 115,922,260 หุ้น 7.25%
3. บริษัท ไทยเอ็นวีดีอาร์ จำกัด 99,024,700 หุ้น 6.19%
4. LITTLEDOWN NOMINEES LIMITED 38 79,564,600 หุ้น 4.97%
5. นางพิมลวรรณ ธานีหิรัญรัตน์ 70,954,460 หุ้น 4.43%
 
รายชื่อกรรมการ
1.นาย สมชาย ศิริเลิศพานิช รองประธานกรรมการ
2.นายสมชาย ศิริเลิศพานิช กรรมการผู้จัดการ
3.นายทวี กุลเลิศประเสริฐ กรรมการ
4.นางอังสณา วีรฉัตรสกุล กรรมการ
5.น.ส.ยุวดี นิพัทธมานนท์ กรรมการ